SKRIFTLIG FORESPØRGSEL E-3676/01

af Alexandros Alavanos (GUE/NGL) til Kommissionen

(17. januar 2002)

Om: Omkørselsvej i Pirgi Thermis på Lesbos

I landbrugsområdet Pirgi Thermis på Lesbos er der åbnet en ny omkørselsvej, som danner forbindelse til den gamle vej i et knudepunkt af enorme dimensioner, som er opstået gennem på hinanden følgende, interimistiske ændringer af den oprindelige plan. I forbindelse med anlæggelse af knudepunkt og vej blev der udført et enormt udgravningsarbejde, idet det udgravede materiale blev transporteret væk af tusindvis af lastbiler, hvorefter hullerne atter blev fyldt op med tilsvarende mængder jord, der blev tilført andre steder fra. Samtidig blev knudepunktet og vejen hævet med helt op til 1,60 m over såvel landskabsplanet som den oprindelige vej, der skal forbindes og udvides, ved bygning af volde, hvilket ligeledes var forbundet med bekostelige jordpåfyldninger. Projektet minder om en fæstningsmur, hvilket har givet anledning til latterliggørelse og forargelse blandt de lokale indbyggere. Desuden giver den generelle ødelæggelse af naturen og det historiske og arkitektoniske miljø indtryk af, at der er tale om et fuldstændig vilkårligt og uigennemtænkt projekt.

Under henvisning til, at disse projekter finansieres af fællesskabsstøtterammen:

1. Står de enorme udgifter til disse projekter i et rimeligt forhold til de virkelige behov for vejforbindelse i området?

2. Er ændringerne af de oprindelige planer og de sandsynligvis vilkårlige afvigelser fra disse planer blevet kontrolleret og godkendt?

3. Er der forelagt en endelig miljørisikovurdering, hvor der tages højde for belysning og afledning af regnvand efter bygningen af denne vejfæstningsvold?

4. Er Kommissionen lige fra påbegyndelsen og til afslutningen af projektet blevet holdt underrettet om overholdelsen af den nationale lovgivning og fællesskabsbestemmelserne?

5. Vil der blive foretaget kontrol på stedet af projekterne, inden de overdrages?

Svar afgivet på Kommissionens vegne af Michel Barnier

(12. marts 2002)

Det projekt, der omtales af det ærede parlamentsmedlem, blev medfinansieret af Den Europæiske Fond for Regionaludvikling under EU-initiativet Interreg i programmeringsperioden 1994-1999.

Af oplysningerne fra de græske myndigheder fremgår følgende:

1. Forslaget til dette projekt, herunder dets fysiske og økonomiske omfang og oplysninger om de græske myndigheders godkendelse af alle de nødvendige undersøgelser (f.eks. vurderingen af virkningerne på miljøet og de godkendte miljøbetingelser), blev forelagt overvågningsudvalget for EU-initiativet i henhold til den gældende procedure.

Efter en gennemgang af bl.a. projektomkostningerne og projektområdets udviklingsbehov blev forslaget godkendt officielt af overvågningsudvalget på dets første møde, den 8. december 1995, med et budget på 5 664 mio. EUR. På sit tredje møde, den 15. september 1999, godkendte overvågningsudvalget det endelige projektbudget på 7 769 mio. EUR efter en høring og gennemgang af alle fakta og den foreliggende dokumentation. Projektets fysiske omfang blev ikke begrænset. EU's andel af de samlede projektomkostninger er på 75 %.

2. De græske myndigheder har gennemført en omfattende kontrol i overensstemmelse med den græske lovgivning om offentlige arbejder.

3. Miljøundersøgelserne og miljøbetingelserne behandles ikke af Kommissionen, medmindre der er en særlig årsag hertil (f.eks. en klage). I det foreliggende tilfælde er der derfor hverken foretaget en gennemgang af detaljerne i miljøundersøgelsen eller forelagt en supplerende miljøundersøgelse. Hvis det viser sig, at miljøbetingelserne ikke er opfyldt, eller at miljøbeskyttelsen efter udvidelsen af projektet ikke længere er tilstrækkelig, kan Kommissionen undersøge sagen nærmere.

4. Kommissionen har været medlem af overvågningsudvalget for EU-initiativet og deltaget i udvalgsarbejdet. På de officielle møder blev den informeret om gennemførelsen af projekterne. Ifølge oplysningerne var forberedelsen og gennemførelsen af projektet i overensstemmelse med EU-lovgivningen og den nationale lovgivning.

5. De nationale myndigheder har kompetence til og ansvar for at foretage kontrol af enhver art inden den endelige projektafslutning. EU's finansielle kontrol og kontrol på stedet finder sted med udgangspunkt i procedurer, der er fastsat i strukturfondsforordningerne(1).

(1) Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (EFT L 193 af 31.7.1993); Rådets forordning (EØF) nr. 2083 af 20. juli 1993 om ændring af forordning (EØF) nr. 4254/88 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling (EFT L 193 af 31.7.1993).